СТАНОВИЩЕ

от доц. д-р Тодор Попнеделев

Исторически факултет, СУ „Св.Климент Охридски“

за конкурса за доцент по 2.2. История и археология (История на България – История на Българското възраждане), обявен за нуждите на Исторически факултет на СУ „Климент Охридски“

На обявения конкурс за доцент е представена кандидатурата на гл. ас. д-р Радослав Стефанов Спасов, който участва с­­­­­­ богата като обем и качество научна продукция. Тя включва две книги – „Британската дипломация и българският църковен въпрос (от 1839 г. до Освобождението 1878 г.)“ и „Визуални аспекти на историята“, едната от които е лекционен курс в съавторство; съставителство на документален сборник и деветнадесет статии с научен и популярен характер. Тематично тези проучвания разглеждат различни аспекти основно на Новото време за българите. Хронологически те обхващат XVIII – XIX в. По-конкретно са представени църковнонационалното движение, водещи фигури, изиграли роля за осъществяването му, чужди (основно британски) документи, които го отразяват. Отделено е място на някои български светци, като фактор за изграждането на националното ни съзнание. Проследена е и ролята на чужденци-скулптори за фиксиране на паметта и признателността на нашето общество към Русия за Освобождението.

В настоящето становище ще обърна внимание на някои страни от изследователската и преподавателска работа на д-р Радослав Спасов.

Най-напред ще се спра на книгата „Британската дипломация и българският църковен въпрос (от 1839 г. до Освобождението 1878 г.)“. Тя, на практика, доразвива и обобщава интереса на автора към различни страни и проявления на църковното движение през Възраждането, демонстриран още с първата му докторантура – „Българите католици в Северна България 1700–1878“ и с ред от представените в конкурса публикации. Книгата обхваща увод, четири глави, заключение и приложение. Целта на автора да проследи създаването на британските дипломатически мисии, разрастването им и тяхното отношение към църковния въпрос в земите на Румелия, населени с българи, е отразена ясно в изследването. Ясно е акцентирано и върху политиката на Лондон в Ориента и рефлексиите й върху религиозната политика на Форин офис по религиозните отношения в региона. Потърсено е и влиянието на британските дипломати върху български водачи на църковното движение и неговите проявления в отделните етапи и региони.

Достойнство на труда е логичната структура, обоснована от поставения проблем и историческата реалност на епохата, а също и резултат от умението на автора да очертае важните проблеми. Тя дава възможност на д-р Радослав Спасов да постигне поставените си цели и да изгради убедителна представа за ролята на британската дипломация по българския църковен въпрос. За това допринася и приведеният в обръщение и анализ богат изворов материал.

На мен като изследовател на българското историческо познание ми се искаше да видя историографски прочит на някои от основните изследвания по темата за църковния въпрос на българите през Възраждането като тези на проф. Петър Ников, Зина Маркова и Вера Бонева. Струва ми се, че това още по-добре би очертало несъмнения принос на колегата по този важен въпрос.

Ще продължа с представянето на преподавателската работа на   
д-р Радослав Спасов, която е съществена част от участието му в конкурса за доцент. С постъпването си през 2010 г. като преподавател в Исторически факултет той ръководи семинарни упражнения по Българско Възраждане. Наред с това му е възлагано и ръководенето на лекционен курс в бакалавърската степен по същата проблематика. Колегата преподава и редица специализирани курове в магистърската програма „Възраждане и памет“ в ИФ.

Качествата му като преподавател са оценени във Факултета по начална и предучилищна педагогика, във Факултета по класически и нови филологии и във Факултета по славянски филологии.

В цялостната преподавателска и изследователска работа на колегата Спасов се откроява интересът към извора, по-конкретно въвеждане на нови документи в обръщение и тяхното анализиране. Свидетелство за това е не само представената по-горе монография, някои от ръководените от него специализирани курсове в магистърски програми, а също документалният сборник „Св. Димитрий Басарбовский светец на два народа (сборник с документи XV – XIX в.)“, в съавторство със Симеон Хинковски.

В дейността на д-р Спасов прави впечатление и една рядко срещана страна в работата на професионалния историк – визуализацията на историческото минало, съдействаща за популяризиране на историята и съхранение на паметта на нацията. В тази посока свидетелства лекционният курс „Визуални аспекти на историята“, който обобщава богатия опит на автора в създаването на документални филми – сам и в съавторство с други колеги.

Системният интерес на д-р Радослав Спасов към възрожденската проблематика е засвидетелстван и при участието му на редица национални и международни научни форуми, а също и в ръководството на научни проекти.

Всичко, написано до тук ми дава основание да препоръчам на уважаемото научно жури да присъди академичната длъжност доцент на д-р Радослав Спасов.

София, 10. 08. 2018 г. Доц. д-р Т. Попнеделев